Virtual image -based FFR technologies
Authors: Σκαλίδης Ιωάννης 
Published: May 2024

Πρώτο Μέρος. Εισαγωγή: Μη επεμβατικές μέθοδοι εκτίμησης της κλασματικής εφεδρείας ροής (FFR) μελετώνται ενεργά, με στόχο να ξεπεράσουν τα προβλήματα της επεμβατικής συμβατικής εκτίμησης που απαιτεί τη χρήση ενδοαρτηριακού σύρματος μέτρησης πίεσης και τη χορήγηση φαρμάκων που προκαλούν υπεραιμία όπως η αδενοσίνη. Το FFR που προκύπτει από την αγγειογραφία με μη επεμβατικό τρόπο (FFRangio) έχει ήδη επιδείξει τη διαγνωστική του απόδοση στο πλαίσιο της σταθερής στεφανιαίας νόσου. Ωστόσο, η δεν έχει μελετηθεί στο πλαίσιο του οξέος εμφράγματος του μυοκαρδίου χωρίς ανάσπαση του διαστήματος ST (NSTEMI). Μέθοδοι: Διεξήγαμε μια προοπτική, μονοκεντρική, διπλά τυφλή μελέτη συγκρίνοντας το FFR που υπολογίζεται από το FFRangio με το επεμβατικά μετρημένο FFR σε ασθενείς με NSTEMI. Το FFR μετρήθηκε σε όλες τις αγγειογραφία ενδιάμεσες βλάβες (30%-70% στένωση) και στη συνέχεια συγκρίθηκε με το FFRangiο που υπολογίστηκε στην ίδια θέση. Οι κύριοι στόχοι ήταν η ευαισθησία και η ειδικότητα του FFRangio για την μέτρηση του FFR χρησιμοποιώντας ένα κατώτατο όριο τιμής ≤0.80. Αποτελέσματα: Ανάμεσα σε 100 ασθενείς με NSTEMI που προσήλθαν, 46 ασθενείς με 60 αγγεία συμπεριλήφθηκαν στη μελέτη. Η μέση τιμή του FFR ήταν 0,83±0,3 με 22 (36%) να είναι ≤0.80, ενώ η μέση τιμή του FFRangiο ήταν 0,82±0,1 με 22 (36%) να είναι ≤0.80. Το FFRangio επέδειξε ευαισθησία 95,5%, ειδικότητα 97,4% και διαγνωστική ακρίβεια 96,7%. Συμπέρασμα: Το FFRangio μπορεί με ακρίβεια και μη επεμβατικά να εκτιμήσει το FFR σε NSTEMI και μπορεί να έχει ρόλο στην καθοδήγηση των αποφάσεων θεραπείας που σχετίζονται με ενδιάμεσες στεφανιαίες βλάβες στον συγκεκριμένο πληθυσμό ασθενών. Δεύτερο Μέρος. Εισαγωγή: Τα FFRangio και QFR είναι μη επεμβατικές μέθοδοι εκτίμησης του FFR και δεν έχει αναφερθεί μέχρι σήμερα στην βιβλιογραφία καμία συγκριτική μελέτη μεταξύ τους στον ίδιο πληθυσμό ασθενών. Μέθοδοι: Η μελέτη αυτή αποτελεί υποσύνολο μιας μεγαλύτερης προοπτικής πολυκεντρικής μελέτης με ενιαίο βραχίονα που περιλάμβανε ασθενείς που διαγνώστηκαν με NSTEMI, στους οποίους η στεφανιαία στένωση 30-70% αξιολογήθηκε με FFR. Το FFRangio και το QFR υπολογίστηκαν από 2 διαφορετικούς χειριστές και συγκρίθηκαν με το FFR. Τα δύο κύρια καταληκτικά σημεία ήταν η σύγκριση του συντελεστή συσχέτισης Pearson μεταξύ FFRangio και QFR με το FFR και η σύγκριση της μεταβλητότητας μεταξύ των παρατηρητών τους.Αποτελέσματα: Από τους 134 ασθενείς με NSTEMI που ελέγχθηκαν, 59 ασθενείς με 84 αγγεία υποβλήθηκαν σε μετρήσεις FFR και συμπεριλήφθηκαν σε αυτήν τη μελέτη. Η μέση τιμή FFR ήταν 0,82±0,40 με 32 (38%) να είναι ≤0,80. Η μέση τιμή FFRangio ήταν 0,82±0,20 και η μέση τιμή QFR ήταν 0,82±0,30, με 27 (32%) και 25 (29%) να είναι ≤0,80 αντίστοιχα. Ο συντελεστής συσχέτισης Pearson ήταν σημαντικά καλύτερος για το FFRangio σε σύγκριση με το QFR, με τιμές R 0,76 και 0,61 αντίστοιχα (p=0,01). Η συμφωνία μεταξύ των παρατηρητών ήταν επίσης σημαντικά καλύτερη για το FFRangio σε σύγκριση με το QFR (0,86 έναντι 0,79, p < 0,05). Το FFRangio είχε ευαισθησία 91%, ειδικότητα 100% και ακρίβεια 96,8%, ενώ το QFR εμφάνισε ευαισθησία 86,4%, ειδικότητα 98,4% και ακρίβεια 93,7%. Συμπέρασμα: Σε ασθενείς με NSTEMI, τα FFRangio και QFR επέδειξαν εξαιρετική διαγνωστική απόδοση. Το FFRangio φαίνεται να έχει καλύτερη συσχέτιση με το επεμβατικό FFR σε σύγκριση με το QFR.